Vrou betaal meer as R32 000 vir 'n trossie piesangs | Maroela Media
Argieffoto (Foto: Juan Zelaya/Pixabay)
'n Vrou was stom van verbasing toe Marks & Spencer, 'n Britse multinasionale kleinhandelonderneming (ook bekend as M&S), haar £1 599 (sowat R32 600) vir 'n trossie piesangs gevra het.
Die vrou was onlangs by haar plaaslike Marks & Spencer om inkopies te doen, maar was stom van verbasing toe sy die totaal op haar kwitansie gesien het.
Die Telegraph berig Cymbre Barnes, van Londen, wou gou by M&S inloer op pad werk toe om kos vir die dag te koop, insluitend 'n £1-tros piesangs. Sy het met Apple Pay by die kasregister betaal (waar daar nie enige beperking is op die bedrag wat jy betaal nie) en nie besef daar het 'n groot fout ingesluip nie.
Barnes (28) sê 'n kennisgewing het op haar telefoon verskyn wat wys dat sy £1 602 aan inkopies by M&S spandeer het. "Ek was haastig voor werk, so toe ek sommer vinnig die self-betaal-kasregister gebruik," het sy aan die Telegraph gesê. "Ek moes twee keer kyk toe ek die skerm sien, maar teen daardie tyd was my kwitansie reeds gedruk. Dit was te laat."
Barnes het met 'n personeellid by die winkel gepraat, maar hulle het slegs gesê daar is 'n fout met die kasregister en dit sal 'n paar dae lank duur om te herstel. Hulle het voorgestel dat sy na 'n ander tak gaan om die terugbetaling te kry.
Sy het uiteindelik 45 minute lank na die naaste Marks & Spencer gestap om haar geld terug te vra.
'n Woordvoerder vir Marks & Spencer het gesê dit was "'n geïsoleerde betalingsfout". Hulle het om verskoning gevra aan die klant en vergoeding aangebied.
Jy moet maar altyd op jou hoede wees by die til. Dikwels is aanbiedinge in die winkel se prys hoër by die til en as jy dit uitwys kos dit jou tyd vir die wag en regmaak. Kom neer op bedrog maar is ok, maar as ek iets uit die winkel vat sonder om te betaal is die gereg op my.
Ek is nou nie perfek nie, maar ek kyk as hulle oplui, en as ek nie kyk nie, bestudeer ek my slippie in my kar voor ek ry. Ek weet mens moet die slippie deurgaan. Nou wonder ek, hoeveel mense het Marks en Spencer se "geisoleerde betalingsfout" geraak dat hulle dit nie agtergekom het nie. Ek het al by Pick en Pay op dieselfde dag 'n R1 meer vir 2 items betaal. Toe vra ek vir hulle, hoeveel mense het nie al klaar daardie R1 ekstra betaal sonder dat hulle dit agtergekom, en teruggekom het om die geld te eis… Lees meer »